Държавен вестник, бр. 85, 2025 г., стр. 147

БРОЙ  85	
Д Ъ Р Ж А В Е Н  В Е С Т Н И К 	
СТР.  147  
2.2. Трета степен на професионална квалификация по професията 
Лицата, придобили трета степен на професионална квалификация по професията 
„Компютърни системи и технологии“, могат самостоятелно да изграждат, поддържат и 
оптимизират хардуерни и софтуерни решения, да администрират мрежи и да осигуряват 
информационна сигурност. Те асемблират и конфигурират компютърни системи, избират 
хардуер според изискванията на клиента и гарантират стабилна работа на операционни системи, 
приложения и защитен софтуер. 
Изпълняват дейности по диагностика, отстраняване на повреди и профилактика на 
компютърни системи, както и изграждане и конфигуриране на локални мрежи – от топологията 
до настройка на мрежово оборудване и защитни механизми. Администрират потребители и 
достъп, настройват защитни стени, антивирусни системи и прилагат добри практики в областта 
на сигурността. Ползват специална терминология. Работят със специализирана измервателна 
техника, компютри и приложен софтуер. 
Необходимо е да прилагат ясно дефинирани изисквания и стандарти при работа с данни и 
бази данни, включително управление, съхранение и достъп. Изисква се познаване на основни 
уебтехнологии и комуникационни протоколи (например HTTP) с оглед съвременните нужди от 
свързаност, интеграция и киберсигурност. 
Професионалистите прилагат основни подходи за киберсигурност – управление на 
потребителски права, криптиране на данни и контрол на достъпа като част от изграждането на 
надеждни системи. Също така притежават умения за работа със сървърно оборудване, 
включително конфигурация на rack-mounted системи, RAID масиви, UPS устройства и основни 
мрежови услуги, като DHCP, DNS и потребителска администрация. 
Професионалистите могат да разработват софтуерни приложения, създават базови 
уебсайтове и управляват периферни устройства в среда с висока технологична интензивност. 
Работят със системна и приложна документация, поддържат отчетност и комуникират с клиенти 
и колеги. Професията изисква аналитично мислене, техническа самостоятелност, ефективно 
решаване на проблеми и адаптивност към динамично развиващите се технологии. 
Запознават се с основни добри практики в областта на киберсигурността – като създаване 
на сигурни пароли, ограничаване на потребителски права и отговорно боравене с чувствителна 
информация. В контекста на работата с чувствителна информация и потребителски профили 
специалистите прилагат политики и процедури за защита на личните данни, съобразени с 
нормативната рамка (включително GDPR). 
 
2.3. Четвърта степен на професионална квалификация по професията 
Лицата, придобили четвърта степен на професионална квалификация по професията 
„Компютърни системи и технологии“, притежават висока техническа компетентност и могат да 
изграждат, внедряват и администрират комплексни компютърни архитектури, да ръководят 
екипи и да анализират иновации в сферата на информационните технологии. Те изграждат и 
управляват сървърни и мрежови инфраструктури, инсталират и настройват операционни системи 
за крайни устройства, виртуални машини и основни облачни системи и услуги. 
Участват в разработването и интеграцията на софтуер, създават приложения, системни 
решения и инструменти за автоматизация на процеси. Предлагат и реализират мерки за 
киберсигурност – конфигурират защитни механизми, анализират заплахи, реагират на инциденти 
и прилагат методи за криптиране и защита на данни.